ఎయిర్‌ ఇండియాను కింగ్‌ఫిషర్‌తో పోల్చొద్దు!
- వచ్చే నెలలోనే నూతన విమానయాన 'విధానం'
* భవిష్యత్తు వృద్ధికి విమానయానం కీలకం: గజపతి రాజు
నవతెలంగాణ-వాణిజ్య విభాగం
కొత్త విమానయాన విధానానికి వచ్చే నెలలో మంత్రివర్గ ఆమోదం లభించే అవకాశం ఉన్నట్లు పౌరవిమానయాన శాఖ మంత్రి అశోక గజపతిరాజు అన్నారు. త్వరలో అందుబాటులోకి తేనున్న కొత్త విమానయాన విధానం ఈ రంగాన్ని కొత్త తీరాలకు తీసుకుపోయేందుకు అవసరమైన అన్ని అంశాలు ఉన్నట్లు ఆయన వెల్లడించారు. భవిష్యత్తులో భారత వృద్ధిలో విమానయాన రంగం కీలక పాత్ర పోషించనుందని ఆయన తెలిపారు. వృద్ధికి విమానయాన రంగం అవరోధంగా నిలివనివ్వమని ఆయన ఈ సందర్భంగా పేర్కొన్నారు. హైదరాబ్‌లోని బేగంపేట ఎయిర్‌పోర్టులో ఏర్పాటు చేసిన అంతర్జాతీయ విమానయాన సదస్సులో మంత్రి మీడియాతో మాట్లాడుతూ ఈ ప్రదర్శనలో అత్యధిక విమానయాన కంపెనీలు పాల్గొనటం సానుకూల అంశమన్నారు. నష్టాలపాలై మూతబడిన కింగ్‌ఫిషర్‌ ఎయిర్‌లైన్స్‌, ప్రభుత్వ రంగ విమానయాన సంస్థ ఎయిరిండియాతో పోల్చడాన్ని మంత్రి ఆక్షేపించారు. కింగ్‌ఫిషర్‌ తీసుకున్న అప్పులకు ఎయిర్‌ ఇండియా రుణాలకు చాలా తేడా ఉందని మంత్రి అన్నారు. ప్రభుత్వ రంగ సంస్థ ఎయిరిండియా గతేడాది నుంచే నిర్వహణ లాభాల్లోకి వచ్చిన సంగతిని ఆయన ఈ సందర్భంగా గుర్తు చేశారు. మరో ఏడాదిన్నరలో ఈ సంస్ధ దశ మారనుందన్నారు. ఐదు రోజుల పాటు జరుగున్న ఈ ప్రదర్శనలో 25 దేశాల నుంచి 210 కంపెనీలు పాల్గొన్నాయన్నారు. విమానయాన శాఖ కార్యదర్శి ఆర్‌ చౌబే మాట్లాడుతూ భారత్‌లోని 35 కోట్ల మంది మధ్యతరగతి ప్రజల్లో కేవలం 7 కోట్ల మంది మాత్రమే విమాన సేవలను అందిపుచ్చుకుంటున్నారని అన్నారు. దేశంలో సరిపడా చిన్న విమానాశ్రాయాలు లేకపోవడం ఇందుకు ప్రధాన కారణాలలో ఒకటని ఆయన అభిప్రాయపడ్డారు. స్వల్ప దూరాలకు కూడా అధిక చార్జీల వల్ల కూడా ప్రయాణికుల్లో నిరాసక్తతకు కారణమన్నారు. ప్రస్తుతం దేశంలో 75 విమానాశ్రయాలు మాత్రమే పని చేస్తున్నాయన్నారు. ప్రతి ఏడాది కొత్తగా 50 విమానాశ్రయాలు అందుబాటులోకి వస్తే పరిస్థితుల్లో చాలా మార్పులు వస్తాయన్నారు. ఒకవేళ దేశ వ్యాప్తంగా 350 విమానాశ్రయాలు అందుబాటులోకి వస్తే ఈ రంగంలో పెను మార్పులు చోటు చేసుకోనున్నాయని వివరించారు.
మీ స్నేహితులకు రికమెండ్ చెయ్యండి